Kansanedustaja pitää lyhytnäköisiä jakovarapuheita vastuuttomina.

Kokoomuksen kansanedustaja ja eduskuntaryhmän varapuheenjohtaja Jukka Kopra kummastelee hallituskumppanin eduskuntaryhmän puheenjohtajan puheita. Kansanedustaja Simon Elon mukaan hallituksella olisi jakovaraa.

– Todellista jakovaraa meillä on vasta sitten, kun valtion talousarviossa tulot ylittävät menot. Viimeiseen kymmeneen vuoteen Suomessa ei olla tehty valtion budjettia, jossa ei oltaisi otettu lisävelkaa. Tulevaisuudessa ei myöskään ole nähtävissä vuotta, jolloin talous olisi edes tasapainossa. Puheet jakovarasta tarkoittavat lisävelkaa, Jukka Kopra toteaa tiedotteessaan.

Kopra muistuttaa, että velkaantumisen lopettaminen on minimivaade, mutta sekään ei riitä. Julkiseen talouteen olisi saatava kerättyä hyvinä aikoina puskureita, joita voitaisiin käyttää huonoina aikoina tai valtiolainojen korkojen kasvaessa.

Kopran mukaan Suomi on totaalisen pulassa, jos emme edes nykyisen nopean kasvun oloissa onnistu saamaan taloutta tasapainoon.

– Kokoomus haluaa lisäpanostuksia. Esimerkiksi koulutukseen ja tutkimukseen tarvitaan lisärahoitusta. Lisäpanostuksia voidaan toteuttaa vastuullisesti ja kestävästi ainoastaan silloin, kun samanaikaisesti uudistetaan yhteiskuntaa ja vahvistetaan julkisen talouden rahoituspohjaa rakenteellisilla uudistuksilla. Nykykasvun lyhytnäköinen ulosmittaaminen on pikavippien ottamista tulevien sukupolvien piikkiin, Kopra toteaa.

Kopran mielestä Suomea vaivaa kestävyysvajeen lisäksi uudistamisvaje. Talouskasvun myötä uudistusinto hiipuu, eikä suhdannepölyn läpi nähdä.

– Ratkaisut ovat meidän omissa käsissämme. Työllisyysastetta voidaan nostaa esimerkiksi lisäämällä paikallista sopimista, uudistamalla sosiaaliturvaa tai uudistamalla perhevapaat. Vasta kun nämä saadaan etenemään ja valtion talous tasapainoon, voidaan palata jakovarakeskusteluun.